Jannika B

Tausta

Jannika Bergroth syntyi 28. helmikuuta 1985 Tammisaaressa. Kolmevuotiaana Bergroth ryhtyi tanssimaan klassista balettia ja haaveili ammattitanssijan urasta. Hän lopetti tanssiharrastuksensa yhdeksännellä luokalla, kun Helsingin Oopperan ammattilaisraati ilmoitti, että hänellä on liian lihaksikkaat reidet ammattitanssijaksi.
Bergroth oli koulukiusattu yläkoulussa Kokkolassa. Sieltä hän muutti 15-vuotiaana Vaasaan ja aloitti opiskelut englanninkielisessä IB-lukiossa. Lukion jälkeen Bergroth aloitti opiskelut ammattikorkeakoulussa, josta hän valmistui tradenomiksi. Hän työskenteli kuusi vuotta myymäläpäällikkönä Polarn O. Pyret -vaateliikkeessä ja toimi samalla myös jumppaohjaajana. Vuonna 2011 Bergroth otti opintovapaata ja muutti Ikaalisiin, jossa hän aloitti artistivalmennuksen. Vuonna 2014 Bergroth suoritti Master of Business Administration -tutkinnon (MBA).

Uran alku ja Kaikki rohkeus (2007–2013)

Bergroth osallistui Idols-laulukilpailuun vuosina 2007 ja 2008. Ensimmäisellä kerralla hän eteni semifinaaleihin. Vuonna 2009 hän osallistui X Factor -laulukilpailuun. Bergroth julkaisi taiteilijanimellä Jannika B ensimmäisen omakustannesinglensä ”Så länge vi finns” vuonna 2007. Hän julkaisi seuraavien kolmen vuoden aikana kaksi ruotsinkielistä ja yhden englanninkielisen singlen. Jannika B:n ensimmäinen suomenkielinen kappale ”Kuin kynsilakattu” julkaistiin vuonna 2009 Elämässä mukana -hyväntekeväisyyslevyllä.
Jannika B aloitti keväällä 2011 debyyttialbuminsa äänitykset omakustanteisesti tuottaja Jonas Olssonin ja lauluntekijä Heidi Maria Paalasen kanssa. Loppuvuodesta Jannika B julkaisi singlen ”Onnenpäivä”, jonka YleX ja NRJ nosti soittolistoilleen. Helmikuussa 2012 Jannika B solmi levytyssopimuksen Sony Musicin kanssa. 
Hän julkaisi vuonna 2012 kaksi singleä, joista ”Seuraavaan elämään” nousi muun muassa Suomen radiokanavien soitetuimpien listan sijalle kolme. Sony julkaisi Jannika B:n debyyttialbumin Kaikki rohkeus 1. helmikuuta 2013 hänen oman Ona-levymerkin kautta. Levy nousi julkaisuviikollaan Suomen virallisen albumilistan kolmanneksi. Lopulta se myi kultaa. Kaikki rohkeus sai pääosin positiivisen vastaanoton kriitikoilta. Keskisuomalaisen arviossa todettiin, että albumilla ”on hyvää nostetta, mutta yltäkylläinen hurmos jää puuttumaan.” 
Maaliskuussa Jannika B lämmitteli Adam Lambertia Helsingin Hartwall Arenalla, ja kesällä hän aloitti mittavan Suomen-kiertueen. Jannika B oli myöhemmin ehdolla vuoden 2013 tulokkaaksi Emma-gaalassa. Iskelmä Gaalassa hän oli ehdolla vuoden tulokkaaksi ja vuoden naisartistiksi.

Šiva ja Toinen nainen (2014–)

Jannika B julkaisi alkuvuodesta 2014 kaksi uutta singleä, jotka molemmat nousivat listoille. Hänen toinen studioalbumi Šiva julkaistiin 28. maaliskuuta 2014, ja se nousi albumilistan sijalle kuusi. Levy sai pääosin positiivisen vastaanoton kriitikoilta. Soundin arviossa todettiin: ”Vaikka ainuttakaan ’Seuraavaan elämään’ -hitin tasoista täsmäsiivua ei tällä kierroksella lohkea, on Šivakin pieninä annoksina parhaimmillaan valloittava.” Albumin julkaisun jälkeen Jannika B aloitti uuden Suomen-kiertueen. Lokakuussa hän solmi uuden levytyssopimuksen The Fried Musicin kanssa ja tiedotti jäävänsä määrittelemättömän mittaiselle tauolle maaliskuussa 2015. Helmikuussa 2015 Jannika B oli ehdolla Emma-gaalassa yleisön äänestämässä Vuoden artisti/yhtye -kategoriassa.
Jannika B palasi tauoltaan helmikuussa 2016 julkaistulla singlellä ”Niagara”. Kesällä hän palasi esiintymään konserteissa, ja seuraavan vuoden aikana hän julkaisi vielä kolme uutta singleä. Syksyllä 2017 Jannika B kilpaili MTV:n Tähdet, tähdet -televisiosarjan neljännellä tuotantokaudella. Hän sijoittui kisassa toiseksi. Marraskuussa 2017 Jannika B julkaisi singlen ”Riisu kokonaan”, joka nousi Suomen latauslistan viidenneksi ja radiosoittolistan sijalle 15. 
Toukokuussa 2018 julkaistu ”En luovu susta koskaan” -single ylsi radiosoittolistan sijalle 12. Syksyllä 2018 Jannika B nähtiin yhtenä Idols-laulukilpailun yhdeksännen tuotantokauden tuomarina. Marraskuussa hän julkaisi singlen ”Kaksi jotka pelkää”, jota käytettiin myöhemmin Temptation Island Suomi -televisiosarjan viidennen tuotantokauden tunnuskappaleena. Kappale ylsi myös radiosoittolistan sijalle 18. 
Tammikuussa 2019 Jannika B lanseerasi oman vaatemallistonsa Me&I-muotiyrityksen kanssa. Jannika B:n kolmas studioalbumi Toinen nainen julkaistiin 29. maaliskuuta 2019. Keskisuomalaisen arviossa todettiin: ”Toinen nainen on artistin kolmas albumi, joka liukuu korvakäytävissä niin liukkaasti, että mikään ei pysy missään. Tyhjään on paha tarttua.” Levy kuitenkin nousi julkaisuviikollaan Suomen virallisen albumilistan sijalle kahdeksan, ja kapusi listan viidenneksi viikkoa myöhemmin. Lopulta Toinen nainen myi kultaa. Levyn julkaisun jälkeen Jannika B aloitti uuden kiertueen.
Jannika B osallistuu Tanssii tähtien kanssa -televisio-ohjelmaan syksyllä 2019.

Musiikkityyli ja sanoitukset

Jannika B on kuvaillut musiikkityyliään ”suomenkieliseksi puhtaaksi popiksi”. Hänen esikuviaan ovat Jenni Vartiainen ja Madonna. Jannika B on usein kuvaillut albumejaan värein. Kaikki rohkeus oli ”oranssi-keltasävytteinen”, kun taas Šiva oli ”enemmän tummansininen”, jossa on ”neonväripilkahduksia”. Toinen nainen -levyn värit olivat punainen, oranssi ja keltainen. Vaikutteita Jannika B otti 1980- ja 1990-luvun musiikista, ja levyn kappaleita hän kuvaili ”pirteiksi” ja ”kupliviksi”.
Ensisijaisesti Jannika B hakee inspiraatiota sanoituksiinsa omasta elämästään, mutta myös tarinoista. Hän on kertonut: ”Ammennan aiheeni kaikesta kokemastani, mutta myös näkemästäni. Päässäni näistä on muodostunut sellainen sumu, että en välillä enää itsekään tiedä mikä on totta.” Hän on myös kertonut tekevänsä sanoituksia muun muassa lukemalla kirjoja, joista hän alleviivaa tunteita herättäviä sanoja. Myöhemmin hän ryhtyy rakentamaan alleviivatuista sanoista tarinaa, jonka pohjalta hän ryhtyy kirjoittamaan kappaletta. Jannika B on kertonut, etteivät hänen kappaleensa useinkaan käsittele ajankohtaisia tapahtumia, vaan ”asioita, jotka on käsitelty joskus aikaisemmin ja sitten ne vain printtaa ulos biisiksi”. Toistuvia teemoja Jannika B:n Toinen nainen -albumilla ovat ero, pettäminen ja epätoivon tunteet.

Yksityiselämä

Jannika B on naimisissa Apulanta-yhtyeen Toni Wirtasen kanssa. He tapasivat vuonna 2011, kun Jannika B haastatteli musiikkialan ammattilaisia blogiinsa. Pari alkoi seurustella loppuvuodesta 2011, ja he muuttivat yhteen toukokuussa 2012. Jannika B ja Toni Wirtanen menivät naimisiin vuoden 2013 lopussa. Samalla Bergroth vaihtoi sukunimensä Wirtaseksi. Parin esikoislapsi Martta syntyi 2015. Wirtaset asuvat Hollolassa, ja heillä on koiraharrastus.
Jannika B sairastaa vitiligoa, joka näkyy hänen silmäluomissaan, kaulassaan ja käsissään. Lapsena hän joutui koulukiusatuksi pigmenttihäiriönsä ja joidenkin mielestä suurien korvien vuoksi. Jannika B sairastui masennukseen lapsensa syntymän jälkeen. Hän hakeutui psykiatriseen hoitoon ja on sittemmin toipunut.